Erään viinialan nimityksen tuote-eritelmän vakiomuutoksen hyväksymistä koskevan tiedonannon julkaiseminen (annetun komission delegoidun asetuksen (EU) 2019/33 17 artiklan 2 ja 3 kohta)

(2020/C 82/07)

Tämä tiedonanto julkaistaan annetun komission delegoidun asetuksen (EU) 2019/33 17 artiklan 5 kohdan mukaisesti (1).

VAKIOMUUTOKSEN HYVÄKSYNNÄN TIEDOKSI ANTAMINEN

”Val de Loire”

Viitenumero PGI-FR-A1225-AM02

Tiedonannon päivämäärä: 19. joulukuuta 2019

HYVÄKSYTYN MUUTOKSEN KUVAUS JA PERUSTELUT

1. Viiniköynnöslajikkeet

Tuote-eritelmään on lisätty vastustuskykyisempiä ja uusiin ilmasto-olosuhteisiin paremmin soveltuvia lajikkeita. Tarkoituksena on vastata ilmastonmuutokseen sekä ympäristöön ja kansanterveyteen liittyviin kysymyksiin. Nämä lajikkeet on valittu niiden aistinvaraisten ominaisuuksien perusteella, jotta suojatun maantieteellisen merkinnän määrittävät tekijät eivät muutu. Lisätyt viiniköynnöslajikkeet ovat Artaban N, Vidoc N, Cabernet Cortis N, Floreal B, Voltis B, Soreli B ja Souvignier Gris B.

Tämän vuoksi muutetaan yhtenäisen asiakirjan 7 kohtaa.

2. Ilmoitusvelvollisuudet

Sato- tai tuotantoilmoituksen jäljennöksen toimittamista nimityksen suojelemisesta ja hallinnoimisesta vastaavalle yhdistykselle (Organisation de défense et de gestion, ODG) koskevaa määräaikaa lykätään 15 päivällä sähköisiin satoilmoituksiinliittyvien käytänteiden ja ilmoitusten jättämispäivän huomioon ottamiseksi.

Tämä muutos ei vaikuta yhtenäiseen asiakirjaan.

3. Osoite

INAO:n osoite tuote-eritelmässä päivitetään.

Tämä muutos ei vaikuta yhtenäiseen asiakirjaan.

YHTENÄINEN ASIAKIRJA

1. Tuotteen nimi

”Val de Loire”

2. Maantieteellisen merkinnän tyyppi

SMM – suojattu maantieteellinen merkintä

3. Rypäletuotteiden luokat

1. Viini

4. Viinin/viinien kuvaus

Suojattua maantieteellistä merkintää ”Val de Loire” käytetään hiilihapottomista puna-, rosee-, valko- ja vin gris ‐viineistä.

Viinien todellinen alkoholipitoisuus on B-vyöhykkeellä vähintään 8,5 til.-% ja C-vyöhykkeellä vähintään 9 til.-%. Punaviinien kokonaisalkoholipitoisuus väkevöinnin jälkeen saa olla enintään 12,5 til.-%.

Lukuun ottamatta viinejä, joissa on maininta ”primeur” tai ”nouveau”, punaviinien malolaktisen käymisen on oltava päättynyt, kun ne luovutetaan kulutukseen.

Suojattu maantieteellinen merkintä ”Val de Loire” voidaan myöntää viineille, jotka on valmistettu ilman väkevöintiä ja joiden kokonaisalkoholipitoisuus väkevöinnin jälkeen on 15–20 til.-%, lukuun ottamatta viinejä, jotka on tuotettu suojatun maantieteellisen merkinnän alueella ja niillä Maine-et-Loiren ja Indre-et-Loiren departementtien alueilla, joille on istutettu Chenin B -lajiketta.

Muut analyyttiset ominaisuudet vahvistetaan yhteisön lainsäädännössä.

Valkoviinien, joiden käymiskykyisten sokereiden pitoisuus on vähintään 45 g/l, haihtuvien happojen enimmäispitoisuus vahvistetaan poikkeuksellisesti kuluttaja-asioista vastaavan ministerin ja maatalousministerin yhteisellä päätöksellä.

Viineille on tyypillistä hedelmäinen aromi, jonka voimakkuus ja luonne vaihtelevat käytettyjen lajikkeiden ja tekniikoiden mukaan. Valko-, rosee- ja vin gris ‐viinien valmistusmenetelmien ansiosta viineissä on hedelmäisiä ja kukkaisia vivahteita, mutta ne ovat kuitenkin raikkaita. Punaviinien viiniyttämisen tarkoituksena on tuoda viinin rakenteeseen notkeutta.

Yleiset analyyttiset ominaisuudet Kokonaisalkoholipitoisuus enintään (til.-%) Todellinen alkoholipitoisuus vähintään (til.-%) Vähimmäishappopitoisuus milliekvivalentteina litrassa Haihtuvien happojen pitoisuus enintään (mEq/l) Kokonaisrikkidioksidipitoisuus enintään (mg/l)

5. Viininvalmistusmenetelmät

a. Olennaiset viininvalmistusmenetelmät

Viinien on viininvalmistusmenetelmien osalta täytettävä unionin tasolla ja Ranskan maatalous- ja merikalastuslaissa säädetyt velvoitteet.

b. Enimmäistuotokset

90 hehtolitraa/ha

6. Rajattu maantieteellinen alue

Suojatun maantieteellisen merkinnän ”Val de Loire” saaneiden viinien rypäleet korjataan, viiniytetään ja valmistetaan seuraavissa

— departementeissa: Allier, Cher, Indre, Indre-et-Loire, Loir-et-Cher, Loire-Atlantique, Loiret, Maine-et-Loire, Nièvre, Puy-de-Dôme, Sarthe, Vendée, Vienne

— Deux-Sèvresin departementin kantoneissa: Airvault, Argenton-les-Vallées, Bressuire, Celles-sur-Belle, Cerizay, Champdeniers-Saint-Denis, Chef-Boutonne, Coulonges-sur-l’Autize, Frontenay-Rohan-Rohan, Lezay, Mauléon, Mazières-en-Gâtine, Melle, Ménigoute, Moncoutant, La Mothe-Saint-Héray, Niort-Est, Niort-Nord, Niort-Ouest, Parthenay, Prahecq, Saint-Loup-Lamairé, Saint-Maixent-l’Ecole 1 er Canton, Saint-Maixent-l’Ecole 2 e Canton, Saint-Varent, Sauzé-Vaussais, Secondigny, Thénezay, Thouars 1er Canton, Thouars 2eme Canton.

7. Pääasiallinen rypälelajike / pääasialliset rypälelajikkeet

Sauvignon gris G - Fié gris

Cot N - Malbec

Abouriou B

Gamay N

Cabernet franc N

Cabernet-Sauvignon N

Egiodola N

Gamay de Bouze N

Gamay de Chaudenay N

Grolleau N

Grolleau gris G

Négrette N

Pinot noir N

Pineau d’Aunis N

Merlot N

Vidoc N

Artaban N

Cabernet cortis N

Chardonnay B

Chenin B

Folle blanche B

Melon B

Orbois B

Pinot blanc B

Pinot gris G

Floreal B

Voltis B

Soreli B

Souvignier gris Rs

Sauvignon B - Sauvignon blanc

Sacy B

8. Yhteyden/yhteyksien kuvaus

Maantieteelliseen tuotantoalueeseen kuuluu yli 14 departementtia Loiren vesistöalueella, joka hallitsee tätä Ranskan keskiylängön (Massif Central) maisemaa Nantesin suistoalueella. Loirejoki kulkee monenlaisten maantieteellisten ja pedologisten olosuhteiden lävitse; maaperä vaihtelee Nantesin ja Anjoun alueen Armorikan ylängön vanhoista maa-alueista Saumurois’n ja Tourainen valkoiseen liitukiveen ja Monts d’Auvergnen vulkaaniseen kiveen. Val de Loiren yleisesti ottaen leuto ilmasto kuuluu meri-ilmastoon Nantesin ja Anjoun alueella. Tourainessa ilmastossa on mannerilmaston piirteitä ja Centre Loiren alueella ilmasto on puolimantereinen. Viinialueella sataa säännöllisesti ympäri vuoden ja lämpötila on tasainen. Vaikka ilmasto- ja geomorfologiset olosuhteet vaihtelevat, Val de Loiren alue on sijaintinsa (Keski-Eurooppa) ja ilmastonsa osalta kaiken kaikkiaan yhtenäinen. Viininviljelyn toivat alun perin roomalaiset pääasiassa Nantesin alueelle. Viinialue alkoi kehittyä todella 400-luvulta lähtien ja voimistui merkittävästi, kun Anjoun kreivistä tuli Englannin kuningas Henrik II vuonna 1154. Loirejoki on merkittävä liikennereitti, joka on varsin suotuisa sen rannoilla kasvavien viinitarhojen ja viinikaupan kannalta. Rautatien valmistuminen 1800-luvulla käynnisti Val de Loiren viininviljelijöiden ja muiden ranskalaisten viinitarhojen välisen kilpailun, mikä edisti korkealaatuisen viinin tuotantoa. Vuonna 1968 alettiin käyttää nimitystä maaviinit (vin de pays) ja 16. joulukuuta 1981 annetulla asetuksella Loiren vesistöalueella otettiin käyttöön alueelliset maaviinit (vin de pays régional), joista käytettiin nimitystä Vins de Pays du Jardin de la France. Loiren alueen viinien historiallisesta identiteetistä tuli todellinen maantieteellinen identiteetti 12. toukokuuta 2007 annetun asetuksen myötä, kun Vins de Pays du Jardin de la France ‐viineistä alettiin käyttää nimitystä Vins de Pays du Val de Loire. Viime vuosina suojatun maantieteellisen nimityksen ”Val de Loire” saaneiden viinien vuosituotanto on ollut 400 000 hehtolitraa, ja viinejä on kolmea eri väriä. Alue on valkoviinien rypäleiden kasvatukselle otollinen, ja valkoviinien osuus ilmoitetuista määristä onkin 53 prosenttia, punaviinien 27 prosenttia ja roseeviinien 20 prosenttia. Suojatun maantieteellisen merkinnän ”Val de Loire” saaneista viineistä lähes 90 prosenttia tuotetaan yhdestä lajikkeesta (monocépage), ja alueella viljellään perinteisesti tuotannossa käytettyjä 24:ää lajiketta. Suojatun maantieteellisen merkinnän ”Val de Loire” saaneet viinit valmistetaan kansainvälisesti tunnetuista viiniköynnöslajikkeista, joista tärkeimmät ovat Sauvignon B, Chardonnay B, Chenin B, Gamay N, Pinot noir N, Cabernet franc N ja Cabernet-sauvignon N, mutta myös paikallisista lajikkeista, kuten Grolleau gris G, Grolleau N, Melon B tai Pineau d’Aunis N. Rypäleiden laadun ja alkuperän kunnioitus on varmistettu määrittämällä tuotantoedellytykset ja tarkat analyyttiset parametrit ja valvomalla aistinvaraisia ominaisuuksia. Valkoisille lajikkeille, joista suurimmasta osasta valmistetaan kuivia viinejä, ominaista on niiden raikkaus ja hennot hedelmäiset ja kukkaiset aromit. Roseeviinit ja vins gris ‐viinit ovat kevyitä ja pirteitä. Punaiset ovat rakenteeltaan kevyitä, joskus voimakkaita, ja niille on ominaista notkeus ja tuoreus. Suojatun maantieteellisen merkinnän ”Val de Loire” saaneissa viineissä voi olla maininta ”primeur” tai ”nouveau” varsinkin, jos ne on valmistettu Sauvignon B- ja Gamay N ‐lajikkeista. Nämä viinit ovat herkullisia, aromaattisia ja keveitä. Viininviljelijät ovat kyenneet säilyttämään alueen viininviljelyidentiteetin ja perinteet viininviljelylle suotuisessa ilmastossa koko Loirejoen pituudella. Tällä viinialueella viininviljelyä on harjoitettu yhtäjaksoisesti pitkään ja perinteet ovat siirtyneet viininviljelijäsukupolvelta toiselle. Val de Loire ‐viinien historia on pitkä, ja maine perustuu myös jokiliikenteen mukanaan tuomaan kaupankäyntiin. Suojatun maantieteellisen merkinnän ”Val de Loire” saaneiden viinien viiniköynnöslajikkeet ovat sopeutuneet tämän laajan alueen ilmaston ja maaperän monimuotoisuuteen. Alueella on keskitytty pääasiassa valkoviinien tuotantoon, mutta uusien viiniköynnöslajikkeiden käyttöönotto ja viininvalmistajien teknologiset ponnistelut ovat suosineet viime aikoina punaviinien tuotantoa. Alueellisten maaviinien nimityksen käyttöönotosta vuonna 1981 lähtien Loiren alueen viinien tuotannossa on keskitytty laatuun ja toimijoiden ammattimaisuuden lisäämiseen. Alueella on 1 600 viininvalmistajaa, viitisentoista osuuskuntaa ja noin sata kauppiasta, joten suojatulla maantieteellisellä merkinnällä ”Val de Loire” on todellinen taloudellinen painoarvo Val de Loiren laakson viinintuotannossa. Historiallisen ja laajan viinialueen ytimessä pitkään kerääntyneen viiniköynnösten viljelyä ja viinin valmistusta koskevan tietämyksen ansiosta on voitu luoda laaja alaan keskittyvien tieteellisten ja teknisten tutkimuskeskusten verkosto ja kehittää viininviljelyn korkeakoulutusta. Tutkimustulokset ja ammattilaisten koulutuksen taso ovat puolestaan antaneet sysäyksen suojatun maantieteellisen merkinnän ”Val de Loire” saaneille viineille. Viinimatkailun kehittyminen tällä vahvan historiallisen perinnön (alueella on lukemattomia linnoja) omaavalla alueella ja luokittelu Unescon maailmanperintökohteeksi ovat tekijöitä, jotka ovat edistäneet suojatun maantieteellisen merkinnän ”Val de Loire” mainetta.

9. Olennaiset lisäedellytykset (pakkaaminen, merkinnät, muut vaatimukset)

Välittömässä läheisyydessä sijaitseva alue

Oikeudellinen kehys:

kansallinen lainsäädäntö

Lisäedellytyksen tyyppi:

tuotantoa rajatulla maantieteellisellä alueella koskeva poikkeus

Edellytyksen kuvaus:

Välittömässä läheisyydessä sijaitseva alue koostuu suojatun maantieteellisen merkinnän ”Val de Loire” saaneen viinin viiniyttämistä ja valmistusta koskevan poikkeuksen mukaisesti seuraavista kunnista:

— Mayennen departementin piirit: Château-Gontier, Laval, Mayenne

— Deux-Sèvresin departementin piirit: Niort.

Merkintöihin liittyvät säännöt

Oikeudellinen kehys:

kansallinen lainsäädäntö

Lisäedellytyksen tyyppi:

merkintöihin liittyvät täydentävät säännökset

Edellytyksen kuvaus:

Tuote-eritelmän määräysten mukaisesti suojattua maantieteellistä merkintää ”Val de Loire” voidaan täydentää seuraavien pienempien maantieteellisten yksiköiden nimillä: Allier, Cher, Indre, Indre-et-Loire, Loir-et-Cher, Loire-Atlantique, Loiret, Maine-et-Loire, Nièvre, Sarthe, Vendée, Vienne, Marches de Bretagne, Pays de Retz.

Pienemmän maantieteellisen yksikön nimi voidaan kirjoittaa kirjaimin, jotka ovat korkeudeltaan ja leveydeltään pienempiä kuin ne kirjaimet, joilla suojattu maantieteellinen merkintä ”Val de Loire” kirjoitetaan.

Suojattua maantieteellistä merkintää ”Val de Loire” voidaan täydentää maininnoilla ”primeur” ja ”nouveau”.

Suojattua maantieteellistä merkintää ”Val de Loire” voidaan täydentää yhden tai useamman lajikkeen nimillä.

Suojattua maantieteellistä merkintää ”Val de Loire” voidaan täydentää viiniköynnöslajikkeiden Sauvignon tai Grolleau nimillä, jos halutaan kuvata lajikkeiden Sauvignon B ja Sauvignon gris G tai Grolleau N ja Grolleau gris G yhdistelmistä valmistettuja viinejä.

Etiketissä on oltava Euroopan unionin SMM-tunnus, kun ilmaisu ”Indication géographique protégée” korvataan ilmaisulla ”Vin de pays”

Linkki eritelmään

https://info.agriculture.gouv.fr/gedei/site/bo-agri/document_administratif-98dad001-e64f-42b0-93af-ba89e4bbafee

(1) EYVL L 9, 11.1.2019, s. 2.